Angelica Damijanić, 2.c:

**Ljepota nekadašnjeg života**

Najveće su životne mudrosti naših predaka sažete u kratkim, ali svim bojama obojanim i svim mirisima ovoga istarskog podneblja natopljenim izrekama koje su se stoljećima prenašale s oca na sina, s djeda na unuka, s majki na kćeri.

Iz spomenutih izreka saznajemo mudrost življenja, učimo o potrebi za poštenim životom (*Bolje pošten umriti nego sramotan* *živiti., Ki nima srama, nima ni poštenja.*), upoznajemo važnost zahvalnosti (*Hvala Bogu i Božiću dokle je kruha u košiću.*) i poštovanja. Saznajemo vrijednosti skromnoga života (*Pokrij se* *onoliko koliko ti je lancun dug., Ki je dužan, u žepu ga nose.*, *Ki čuda* *povida – malo zna, ki čuda ubećiva – malo da.*), o posljedicama pohlepe i laži, o vrijednosti date riječi (*Muži se drže za beside, a voli za roge.*), o radišnosti, marljivosti i drugim vrlinama. Danas su uloge u obitelji i pozicije na hijerarhijskoj ljestvici izmiješane. Učenici podučavaju učitelje, roditelji ne otkazuju posluh vlastitoj djeci, starci smetaju i ne pita ih se za mišljenje, a trošimo novac kojeg nemamo. Ljudi se više ne drže za riječ, nego za iluzije i materijalne vrijednosti. Ne znaju za granice, a i one koje poznaju - često preskaču.

Većina je tih vrijednosti, u današnje vrijeme, zaboravljena, a zamijenjene su pohlepom, potrebom za zgrtanjem materijalnog, lijenošću i općom neosjetljivošću. Ego i pojedinac caruju, zajedništvo je rijetkost, pomoć nekome, bez traženja naknade, zauzima medijski prostor i karakterizira se kao herojski čin.

U mnoštvu virtualnih prijatelja, često smo sami, a u problemima ostavljeni, pa stoga možda ne bi bilo loše povremeno pročitati nekima *smiješnu* narodnu mudrost, u kojoj je, zapravo, sadržana esencija života i recept koji će nam, ako ga primijenimo, zapravo olakšati svakodnevno življenje.

Jer, u prošlosti je bilo normalno pomagati drugome, a bilo je i u skladu sa životnim vrijednostima koje su svakom djetetu bile usađivane još u najranijoj dobi. S tim su srastali, a tako su kasnije i živjeli: mudro, skromno, strpljivo, bogobojazno.